આ બાબતે એક દુકાનદારે મિડ-ડે LOCALને જણાવ્યું હતું કે ‘આ વિસ્તારમાં ફેરિયાઓ તથા શાકભાજીવાળાઓની સમસ્યા બહુ લાંબા સમયથી છે. તેમની પાસેથી પોલીસ-વૅન પસાર થઈ જશે તો પણ તેમના તરફથી નો ઍક્શન. ગમે-તેમ બેસી જનારા ફેરિયાઓ કે શાકભાજીવાળાઓને કારણે અહીંથી પસાર થતાં ખૂબ સાવચેતી રાખવી પડે છે. રોડ પણ આ જ કારણે સાંકડો થઈ જાય છે તો વળી ટ્રાફિક જૅમ પણ થાય છે. આ તો હવે રોજનો ઘટનાક્રમ થઈ ગયો છે. રોજ આ લોકો આવીને રોડ પર બેસી જાય છે અને અમારે રોજ તકલીફ સહન કરવી પડે છે. પોલીસો પણ પોતાની આંખે જોતા હોય છે, પરંતુ તેઓ પણ કોઈ જ ઍક્શન લેતા નથી કે પ્રશાસન ઍકશન લેતી નથી. આમ જનતા સમસ્યા ભોગવે અને આરામથી બેસી તમાશો જુએ એવું પ્રશાસન શું કામનું? આવા ફેરિયાઓ કે શાકભાજીવાળાઓને એક અલગ જગ્યા ફાળવવી જોઈએ જેથી તેઓ રોડનો કબજો ન કરે અને જો કરે તો તેઓ સામે કડક કાર્યવાહી કરવામાં આવે. આ ફેરિયાઓને કોઈ જાતનો ડર જ નથી. પોતાની માલિકીની જગ્યા સમજીને આરામથી રોડ પર બેસેલા હોય છે. વાહન ચલાવતાં જો તેમના સામાનને જરાપણ નુકસાન થાય તો સામે ગાળાગાળી પણ કરે છે. આ ફેરિયાઓને કંઈ કહેવા જઈએ તો વળી આપણને જ સામા જવાબ આપે છે અને કહે છે કે તમે અમારું શું બગાડી લેશો. અમને કોઈનો ડર નથી. આ લોકો આવી રીતે દાદાગીરી કરતા હોય છે. પ્રશાસન તેઓ સામે કોઈ જ ઍક્શન લેવા તૈયાર ન હોવાથી અમે રોજ વગર વાંકે તકલીફ સહન કરી રહ્યા છીએ.’